Pe Royal Bank of Scotland no si pues compilâ i assegns par gaelic. A denunciâ il fat al è Arthur Cormack, il president dal Ufici pe Lenghe Gaeliche (Bòrd na Gàidhlig), su la fonde dal episodi capitât a di un corentist de bancje che si à viodût refudâ un assegn compilât par gaelic. Al va dite che lis scritis sul assegn a jerin bilengâls e, duncje, al client de bancje i à vignût naturâl di compilâlu te sô lenghe proprie, ven a dî par gaelic. La bancje si difint cul dî che par verificâ che i dâts a sedin juscj e varès di vê personâl che al cognòs il gaelic in dutis lis sôs filiâls, ma chest no i è pussibil. L’Ufici pe Lenghe Gaeliche, invezit, al sugjerìs al istitût di riviodi il so ategjament se nol vûl che i siei corentiscj di lenghe gaeliche a sielzin di cambiâ bancje.
Font: Gaelport, 01/05/09
fur_Latn fra_Latn